Bende moontlik agter rooftog én moord | Netwerk24
Deur Marietie Louw-Carstens 10 Oktober 2017 13:45
Die bende gewapende rowers wat Maandag die bekende Bandelierkop-motorhawe beroof het, kan moontlik met die moord op 'n polisieman verbind word.
Dié motorhawe is langs die N1-noord naby Louis Trichardt in Limpopo.
Lt.kol. Moatshe Ngoepe, polisiewoordvoerder in Limpopo, sê 'n taakspan ondersoek die moontlikheid van 'n verbintenis tussen die rooftog en die moord op lt.kol. Phineas Marubini Mamatsiari (55).
Hy is Sondagaand in die Dzwerani-nedersetting buite Thohoyandou doodgeskiet toe hy by sy huis aangekom het. Drie gewapende mans het toe sy polisievoertuig gekaap. Mamatsiari was verbonde aan die voertuigeenheid van die polisie in Thohoyandou.
Ngoepe sê die polisie is ontbied en terwyl hulle na die verdagtes gesoek het, het dieselfde bende glo op vier klinieke toegeslaan. Veiligheidswagte by die Mpheni-, Waterval-, Mbhokota- en Bungeni-kliniek is van hul wapens en selfone beroof.
Die polisie het die bende agternagesit en Maandag kort voor 01:00 naby die Venda-Universiteit in Thohoyandou voorgekeer. 'n Hewige skietery het tussen die rowers en die polisie uitgebreek.
'n Konstabel van die polisie se eenheid vir openbare orde is ernstig gewond en is in 'n hospitaal in die Vhembe-distrik. Ngoepe sê sy naam word weens veiligheidsredes weerhou.
Volgens hom kon dieselfde rowers moontlik betrokke gewees het by die gewapende rooftog omstreeks 03:00 by die Bandelierkop-motorhawe naby die Capricorn-tolplaza.
Drie rowers met aanvalsgewere en klapmusse het die winkel by die motorhawe ingestorm en die werknemers gedwing om op die grond te lê.
Hulle het probeer om 'n kluis met plofstof oop te skiet, maar die poging het misluk. Die bende het toe twee selfone van kassiere en 'n onbekende kontantbedrag geroof. Hulle het in 'n wit Mercedes-Benz, sonder nommerplate, op die N1 weggejaag.